b"\n_START_ARTICLE_\nBrandos atestatas\n_START_PARAGRAPH_\nBrandos atestatas \xe2\x80\x93 baigimo dokumentas, i\xc5\xa1duodamas asmeniui, baigusiam vidurinio ugdymo (vidurinio mokslo) program\xc4\x85 ir i\xc5\xa1laikius brandos egzaminus; atestatas.\n_START_SECTION_\nI\xc5\xa1davimas\n_START_PARAGRAPH_\nBrandos atestatas i\xc5\xa1duodamas mokiniui, buvusiam mokiniui, baigusiam Vidurinio ugdymo program\xc4\x85 ir i\xc5\xa1laikiusiam lietuvi\xc5\xb3 kalbos ir dar vieno jo pasirinkt\xc4\x85 individualaus ugdymo plano dalyk\xc5\xb3 brandos egzaminus. Brandos atestatas be brandos atestato priedo nei\xc5\xa1duodamas. Brandos atestato priedo blanke po \xc5\xbeod\xc5\xbei\xc5\xb3 \xe2\x80\x9emetais baig\xc4\x97\xe2\x80\x9c \xc4\xafra\xc5\xa1oma asmens baigta programa ir jos kodas (1 priedas)._NEWLINE_Asmuo, prarad\xc4\x99s brandos atestat\xc4\x85, mokyklos direktoriui \xc4\xafteikia pra\xc5\xa1ym\xc4\x85 gauti jo dublikat\xc4\x85, nurodydamas originalo i\xc5\xa1davimo metus. Dublikatas i\xc5\xa1duodamas remiantis archyve saugomais dokumentais.\n_START_SECTION_\nBrandos atestatas su pagyrimu\n_START_PARAGRAPH_\nBrandos atestatas su pagyrimu i\xc5\xa1duodamas mokiniui, buvusiam mokiniui, turin\xc4\x8diam ne \xc5\xbeemesnius kaip 9\xe2\x80\x9310 bal\xc5\xb3 vis\xc5\xb3 individualaus ugdymo plano dalyk\xc5\xb3 metinius ir mokyklini\xc5\xb3 brandos egzamin\xc5\xb3 \xc4\xafvertinimus, i\xc5\xa1laikiusiam bent vieno dalyko valstybin\xc4\xaf brandos egzamin\xc4\x85 ir turin\xc4\x8diam ne \xc5\xbeemesnius kaip 86 bal\xc5\xb3 vis\xc5\xb3 i\xc5\xa1laikyt\xc5\xb3 valstybini\xc5\xb3 brandos egzamin\xc5\xb3 \xc4\xafvertinimus.\n_START_SECTION_\nAtestatai apeliantams, technikumo, auk\xc5\xa1tesniosios ar profesin\xc4\x97s mokyklos moksleiviams\n_START_PARAGRAPH_\nMokiniui ir buvusiam mokiniui jo pateiktos apeliacijos, apeliacinio teikimo ar skundo d\xc4\x97l brandos egzamino darbo nevertinimo nagrin\xc4\x97jimo laikotarpiu laikinai sustabdomas brandos atestato i\xc5\xa1davimas._NEWLINE_Pateikus mokyklos direktoriui Brandos atestato i\xc5\xa1davimo technikume, auk\xc5\xa1tesniojoje ar profesin\xc4\x97je mokykloje besimokiusiam asmeniui reglamento, patvirtinto \xc5\xa1vietimo ir mokslo ministro 2006 m. rugs\xc4\x97jo 20 d. \xc4\xafsakymu Nr. ISAK-1822 (\xc5\xbdin., 2006, Nr. 101-3929), nustatyta tvarka dokumentus, brandos atestatas gali b\xc5\xabti i\xc5\xa1duotas: asmeniui, kuris technikume, profesin\xc4\x97je ar auk\xc5\xa1tesniojoje mokykloje baig\xc4\x97 vidurinio ugdymo program\xc4\x85 ir i\xc5\xa1laik\xc4\x97 brandos egzaminus, bet negavo mokyklos baigimo diplomo; asmeniui, kuris technikume, auk\xc5\xa1tesniojoje ar profesin\xc4\x97je mokykloje iki 1992 met\xc5\xb3 imtinai mok\xc4\x97si bendrojo lavinimo dalyk\xc5\xb3 ir negavo mokyklos baigimo diplomo.\n_START_SECTION_\nBrandos atestato (diplomo) priedas\n_START_PARAGRAPH_\nBrandos atestato (diplomo) priedas i\xc5\xa1duodamas tik tam asmeniui, kuris turi brandos atestat\xc4\x85, technikumo, profesin\xc4\x97s ar auk\xc5\xa1tesniosios mokyklos baigimo diplom\xc4\x85._NEWLINE_I\xc5\xa1ra\xc5\xa1ant brandos atestato (diplomo) pried\xc4\x85 asmeniui, turin\xc4\x8diam u\xc5\xbesienio \xc5\xa1alies atestat\xc4\x85 ar diplom\xc4\x85 be serijos ir numerio, blanke serijai ir numeriui \xc4\xafra\xc5\xa1yti skirtoje vietoje nurodomas atestato (diplomo) pavadinimas originalo kalba. Atestato (diplomo) priedas asmeniui, i\xc5\xa1laikiusiam brandos egzaminus, pildomas pagal 17 pried\xc4\x85, pagilinusiam dalyk\xc5\xb3 \xc5\xbeinias ir geb\xc4\x97jimus \xe2\x80\x93 pagal 18 pried\xc4\x85.\n_START_SECTION_\nBlankai\n_START_PARAGRAPH_\nBrandos atestatai ir j\xc5\xb3 priedai supaprastintos formos blankuose spausdinami vadovaujantis Pa\xc5\xbeym\xc4\x97jim\xc5\xb3 ir brandos atestat\xc5\xb3 i\xc5\xa1davimo tvarkos apra\xc5\xa1o reikalavimais bei atestat\xc5\xb3 ir j\xc5\xb3 pried\xc5\xb3 pildymo pavyzd\xc5\xbeiais (12\xe2\x80\x9319 priedai). I\xc5\xa1spausdinti brandos atestatai ir j\xc5\xb3 priedai perduodami brandos atestat\xc5\xb3 ir j\xc5\xb3 pried\xc5\xb3 \xc4\xafra\xc5\xa1\xc5\xb3 teisingumo patikrinimo komisijai.\n_START_SECTION_\n\xc4\xaera\xc5\xa1\xc5\xb3 tikrinimas\n_START_PARAGRAPH_\nBrandos atestat\xc5\xb3 ir j\xc5\xb3 pried\xc5\xb3 \xc4\xafra\xc5\xa1\xc5\xb3 teisingumui patikrinti direktoriaus \xc4\xafsakymu sudaroma komisija. Komisijos pirmininku skiriamas direktoriaus pavaduotojas ugdymui, nariais \xe2\x80\x93 mokytojai. Klas\xc4\x97s aukl\xc4\x97tojas (profesin\xc4\x97s mokyklos grup\xc4\x97s vadovas) komisijai pateikia metini\xc5\xb3 ir brandos egzamin\xc5\xb3 \xc4\xafvertinim\xc5\xb3 suvestines, brandos egzamin\xc5\xb3 protokolus, apeliacij\xc5\xb3 rezultat\xc5\xb3 protokolus, vidurinio ugdymo dienyn\xc4\x85, kompiuterine \xc4\xafranga i\xc5\xa1spausdintus brandos atestatus ir j\xc5\xb3 priedus. Komisijos darbo rezultatai \xc4\xafforminami aktu.\n_START_SECTION_\nVokietija\n_START_PARAGRAPH_\nVokietijoje brandos atestatas vok. Reifezeugnis - 'brandos liudijimas'; Zeugnis der Reife; dar vad.  Abiturzeugnis arba Zeugnis der Abitur - 'abit\xc5\xabros liudijimas') i\xc5\xa1duodamas, baigus auk\xc5\xa1\xc4\x8diausi\xc4\x85 gimnazin\xc4\x99 pakop\xc4\x85 (Gymnasiale Oberstufe). Abiturientas (arba maturantas) atestat\xc4\x85 gauna i\xc5\xa1laik\xc4\x99s brandos (abit\xc5\xabros), vok. Reifepr\xc3\xbcfung, Abiturpr\xc3\xbcfung arba mat\xc5\xabros (vok. Matura) egzamin\xc4\x85 (-us)."